b'\n_START_ARTICLE_\nOulun Lyseon lukio\n_START_SECTION_\nHistoria\n_START_PARAGRAPH_\nOulun lyseon nimell\xc3\xa4 tunnettu 8-vuotinen oppikoulu aloitti toimintansa yksityiskouluna syksyll\xc3\xa4 1874, sen perustajia ja ensimm\xc3\xa4inen rehtori oli Wilhelm Lindstedt. Se oli Pohjois-Suomen ensimm\xc3\xa4inen suomenkielinen yliopistoon johtava koulu. Ruotsinkielisi\xc3\xa4 oppikouluja oli Oulussa ollut jo 1600-luvulta l\xc3\xa4htien. Koulun nimi oli tuolloin Oulun suomalainen yksityislyseo, mutta siit\xc3\xa4 k\xc3\xa4ytettiin my\xc3\xb6s nimityksi\xc3\xa4 Oulun suomalainen lyseo, Oulun suomalainen klassillinen lyseo ja Oulun ensimm\xc3\xa4inen suomalainen lyseo. Alkuajat olivat taloudellisesti raskaita, kunnes 1880-luvulla koulu p\xc3\xa4\xc3\xa4si valtionavun piiriin ja yksityislyseo muuttui 1883\xe2\x80\x931890 asteittain valtionlyseoksi. Vuodesta 1924 koulun nimen\xc3\xa4 oli Oulun lyseo. Vuosina 1971\xe2\x80\x931974 k\xc3\xa4yt\xc3\xb6ss\xc3\xa4 oli nimi Pokkit\xc3\xb6rm\xc3\xa4n yhteislyseo, kunnes 1974 peruskoulu-uudistuksen yhteydess\xc3\xa4 koulu siirtyi valtiolta Oulun kaupungin omistukseen ja samalla siit\xc3\xa4 tuli lukiokoulu, Oulun Lyseon lukio. Viisi alinta luokkaa (ns. keskikoululuokat) siirrettiin peruskouluun. _NEWLINE_Nykyiseen rakennukseensa Oulun Pokkit\xc3\xb6rm\xc3\xa4lle koulu muutti 1890. T\xc3\xa4m\xc3\xa4 Engelin suunnittelema koulutalo oli valmistunut (ruotsinkielisen) Oulun triviaalikoulun k\xc3\xa4ytt\xc3\xb6\xc3\xb6n vuonna 1831.\n_START_SECTION_\nRakennus\n_START_PARAGRAPH_\nUusklassista tyyli\xc3\xa4 edustavan rakennuksen suunnitteli Carl Ludvig Engel Oulun triviaalikoulun k\xc3\xa4ytt\xc3\xb6\xc3\xb6n ja se valmistui vuonna 1831. Koulua laajennettiin vuonna 1875 arkkitehtien Axel Hampus Dalstr\xc3\xb6min ja Florentin Granholmin suunnitelmien mukaan. Juhlasalin k\xc3\xa4sitt\xc3\xa4v\xc3\xa4n laajennuksen suunnitteli arkkitehti W. A. T\xc3\xb6tterstr\xc3\xb6m (1899). Voimistelusalirakennuksen Kajaaninkadun puolella suunnitteli arkkitehti Theodor Granstedt vuonna 1907. Linnankadun varren lis\xc3\xa4rakennus on vuodelta 1934 ja sen on suunnitellut arkkitehti Yrj\xc3\xb6 Sadeniemi.'